CELEX: 
Language: bg
Date: 2018-06-06 00:00:00
Title: ДЕЛЕГИРАНО РЕШЕНИЕ (EC) …/… НА КОМИСИЯТА за изменение на приложение III към Решение № 466/2014/ЕС на Европейския парламент и на Съвета за предоставяне на гаранция от ЕС на Европейската инвестиционна банка за загуби по операции по финансиране на инвестиционни проекти извън Съюза, що се отнася до Иран

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Сключването и прилагането на Съвместния всеобхватен план за действие (СВПД) относно ядрената програма на Иран проправи пътя за подновяване на отношенията между ЕС и Иран. Тези отношения между ЕС и Иран се основават на пълното и постоянно прилагане на СВПД (който бе сключен на 14 юли 2015 г.) от Иран и останалите страни по него (Европейският съюз, Франция, Германия, Обединеното кралство, Съединените щати и Китай). Международната агенция за атомна енергия (МААЕ) редовно проверява спазването на СВПД от страна на Иран и е изготвила 10 доклада (последният доклад е от 22 февруари 2018 г.), потвърждаващи, че Иран спазва своите ангажименти в ядрената област.
            
            
               Още на 14 ноември 2016 г. Съветът по външни работи приветства „перспективата за предоставяне на мандат за отпускане на заеми на трета държава на Европейската инвестиционна банка (ЕИБ) по отношение на Иран“.
            
            
               В своето предложение от 14 септември 2016 г. Комисията предложи изменения в редица области на действащото Решение за мандата за външно кредитиране (МВК). Предложените промени включваха добавянето на Иран към списъка с държави, които е възможно да отговарят на условията за финансиране. Измененото Решение за МВК бе окончателно прието от Европейския парламент и Съвета през март 2018 г. и влезе в сила през април 2018 г. (Решение (ЕС) 2018/412). С включването на Иран в списъка с държави, които е възможно да отговарят на условията за финансиране, на Комисията се предоставят правомощия да приеме делегиран акт, по силата на който Иран ще отговаря на условията по МВК, като го добави към списъка с отговарящите на условията за финансиране държави.
            
            
               Въпреки решението на САЩ да се оттеглят от СВПД Европейският съюз продължава да преследва своите политически и икономически интереси в Иран, които се основават на пълното и ефективно прилагане на ядреното споразумение. 
            
            
               След като вечерта на 16 май 2018 г. по време на срещата на лидерите в София държавните и правителствените ръководители на ЕС единодушно подкрепиха предложенията на председателя Юнкер и върховния представител/заместник-председател Федерика Могерини, на 18 май 2018 г. Комисията започна процеса на консултации с определените от всяка държава членка експерти, проправяйки пътя за приемането на настоящия делегиран акт. Независимо от по-нататъшните оценки на оперативните предпоставки и решенията на управителните органи на ЕИБ и постигнатия от Иран напредък в спазването на приложимите рамки по отношение на борбата с изпирането на пари и финансирането на тероризма, с делегирания акт, след като влезе в сила, ще се предостави гаранция от бюджета на ЕС за потенциално финансиране на дейности в Иран в рамките на мандата за външно кредитиране, ако и когато управителните органи на ЕИБ решат да предприемат такива дейности по финансиране. При одобряването на отделните финансови операции и проекти ще се прилагат всички съответни правила и процедури. Настоящото решение не представлява ангажимент от страна на ЕИБ да подкрепя проекти в Иран — това остава в компетенциите на управителните органи на ЕИБ. 
            
            
               2.Оценка на икономическото, социалното, екологичното и политическото положение в Иран
            
            
               Политически контекст
            
            
               Отношенията между ЕС и Иран се основават на следните принципи:
            
            
               ·осигуряване и подпомагане на пълното прилагане на СВПД с цел по-нататъшно подобряване и задълбочаване на двустранното сътрудничество;
            
            
               ·развитие на отношения на сътрудничество в области от взаимен интерес в полза на икономическото развитие, зачитането на правата на човека, просперитета и благосъстоянието на народите на Иран и ЕС. Това включва сътрудничество в областта на енергетиката, околната среда, миграцията, лекарствата, хуманитарната помощ, транспорта, гражданската защита, науката, образованието и културата;
            
            
               ·насърчаване на регионалния мир, сигурност и стабилност, както и на мирното разрешаване на регионалните конфликти чрез диалог и ангажираност.
            
            
               Върховният представител на ЕС/заместник-председател на Комисията Федерика Могерини посети Иран на 16 април 2016 г. заедно със седем други комисари и направи съвместно изявление с министъра на външните работи на Иран Мохамад Джавад Зариф, с което бе дадено началото на постепенно сътрудничество между ЕС и Иран в редица области и сектори. Настоящото сътрудничество варира от икономически, търговски и инвестиционни преговори до сътрудничество в областта на образованието и науката, обмен на експерти в областта на околната среда и климата и дискусии по хуманитарни въпроси и въпроси, свързани с правата на човека. За момента съвместното изявление представлява основата за двустранната програма за сътрудничество и то беше одобрено от Съвета по външни работи на 14 ноември 2016 г.
            
            
               След първото си избиране през 2013 г. президентът Рохани успя да започне икономически реформи и да въведе нови фискални политики. В момента тези реформи са под натиск, отчасти поради неотдавнашното решение на САЩ да се оттеглят от СВПД. В по-общ план иранското правителство изпълнява напълно своя ангажимент в ядрената област съгласно СВПД, но изрази ясното си желание останалите страни по СВПД да запазят споразумението по начин, който отговаря на неговите легитимни икономически очаквания. ЕС ще се стреми да намери начини за защита на легитимните икономически интереси и за подобряване на икономическите ползи за иранския народ.  
            
            
               Положението с правата на човека и с демокрацията в Иран продължава да буди загриженост в ЕС, и по-специално използването на смъртно наказание, правата на религиозните и етническите малцинства и правата на жените и момичетата. Иран е задържал няколко европейци с двойно гражданство и им отказва достъп до консулски услуги, защото не признава двойното гражданство. ЕС и Иран редовно обсъждат въпроси, свързани с правата на човека, в рамките на диалога на високо равнище, който се провежда два пъти годишно. ЕС също така подкрепя годишната резолюция на Общото събрание на ООН относно положението с правата на човека в Иран. Иран участва и в универсалния периодичен преглед на положението с правата на човека.
            
            
               В заключение, въпреки че СВПД е подложен на силен натиск, ЕС е решен да продължи да се придържа към споразумението, докато Иран се придържа към него. Умереното правителство на президента Рохани и неговите икономически политики заслужават подкрепа и могат да доведат до по-стабилен и предвидим Иран, включително в регионален контекст. Сътрудничеството между ЕС и Иран в областта на икономиката е от взаимен интерес. Преди санкциите ЕС бе най-големият търговски партньор на Иран.
            
            
               Икономическа и социална оценка
            
            
               Контекст и икономически резултати в периода преди 2016 г.
            
         
         
            
               Иран е втората по големина икономика в Близкия изток след Саудитска Арабия и втората по население държава в региона след Египет с брутен вътрешен продукт (БВП) от около 406 милиарда щатски долара и население от 80 милиона души през 2017 г. Според класификацията на Световната банка той е държава с по-висок среден доход, като през 2016 г. брутният национален доход (БНД) на глава от населението е бил 5470 USD (метод Atlas). Иран е на второ място в света по залежи на природен газ и на четвърто място по доказани залежи на суров нефт и е член на Организация на страните — износителки на петрол (ОПЕК). 
            
            
               Около 2000 г. Иран започна да отваря икономиката си към останалата част на света чрез либерализация на търговията, премахване на валутните ограничения и привличане на преки чуждестранни инвестиции (ПЧИ). Иран получи статут на наблюдател в Световната търговска организация (СТО) и продължава да се стреми да стане член. Увеличаването на приходите от износ доведоха до подобряване на неговата външна позиция, до натрупване на големи международни резерви и до постигане на ниско съотношение на външния дълг към БВП. През първото десетилетие на 21-ви век растежът на БВП се ускори до около 6% годишно, а БНД на глава от населението достигна 7700 USD през 2011 г. Според Световната банка равнището на бедност е спаднало от 15 % на 9 % между 2009 г. и 2013 г., отчасти поради голяма програма за прехвърляне на парични средства, но няма официален праг на бедността или официални данни. Иран е на 69-о място по индекса на човешкото развитие на ООН. 
            
            
               Експанзионистичните политики, включително скъпите програми за социално подпомагане и жилищно настаняване между 2006 г. и 2014 г, доведоха до голям бюджетен дефицит, финансиран чрез централната банка и държавни заеми за банките. Тези политики бяха един от факторите, които доведоха до трайни изкривявания във финансовия сектор и до голям дял на необслужваните банкови кредити, ниска ликвидност, високи лихвени проценти и малко кредити за частни инвестиции. След затягането на санкциите през 2012 г. износът на нефт намаля наполовина и в резултат от спада на публичните приходи от нефта вече съществуващите сериозни икономически изкривявания се влошиха. 
            
            
               През последните 30 години темпът на инфлация варира между 10 % и 25 %, а през 2013 г. той достигна 40 %, като риалът се обезцени значително. След като БВП се сви с 6 % през 2012 г. (-1,7 % през 2013 г.), реалният БВП на глава от населението спадна до 5400 USD в паритет на покупателната способност към 2014 г. През 2014 г., при новото президентство, връщането към икономически политики, ориентирани в по-голяма степен към стабилност, даде възможност на централната банка да намали темпа на инфлация и да забави обезценяването на валутата, но равнището на безработицата нарасна от 10,6 % през 2014 г. на 11,7 % през 2015 г.
            
            
               Преговорите за споразумение за търговия и сътрудничество (СТС) между ЕС и Иран са в застой от август 2005 г., когато Иран започна да засилва своите ядрени дейности. Европейската комисия наложи търговски ограничения през 2007 г. Тези санкции бяха разширени през 2010 г. и допълнително засилени през 2012 г. с широкообхватни ограничения върху всички финансови операции, търговията с петролни продукти и свързаните инвестиции. Световната банка спря да предоставя заеми на Иран през 2005 г. и понастоящем няма стратегия за подпомагане на държавата. Международната финансова корпорация (МФК) приключи предишните инвестиции до 2005 г., но Международният валутен фонд продължава да извършва годишни прегледи по член IV.
            
            
               Икономически резултати от 2016 г. насам
            
            
               Основните краткосрочни икономически ползи за Иран от Съвместния всеобхватен план за действие (СВПД) и отмяната на санкциите от 16 януари 2016 г. насам са възстановяването на връзката с финансовата система (по-специално със SWIFT), достъпът до замразени активи и до технологии, нарастването на обемите на търговия (износ на нефт и намаляване на транспортните разходи) и чуждестранните инвестиции. Останалите санкции по отношение на щатския долар и притесненията на международните банки за евентуални отрицателни последици за отношенията с банките в САЩ възпрепятстваха сключването на редица търговски сделки в рамките на СВПД дори при администрацията на Обама. 
            
            
               Растежът на реалния БВП се повиши значително след вдигането на санкциите, но увеличаването на растежа в средносрочен план ще изисква съществени реформи. Извънредното нарастване на добива и износа на нефт доведоха до растеж на реалния БВП от 12,5 % през 2016 г., но за 2017—2018 г. (иранската година започва на 20 март) се очаква растежът да спадне до 4,3 %, тъй като възможностите за по-нататъшно увеличаване на нефтодобива са ограничени. През 2017—2018 г. възстановяването обхвана и секторите, които не са свързани с нефтодобива, като то бе подпомогнато от стимулиращата фискална и парична политика и възстановяването на дейностите в секторите на строителството и услугите. Растежът на реалния БВП се очаква да спадне до 4 % през 2018—2019 г., тъй като добивът на нефт ще се стабилизира в съответствие с квотата на ОПЕК за Иран. 
            
            
               Бюджетният дефицит между 2016 г. и 2017 г. остана умерен – 2,3 % от БВП, и се очаква да намалее до 1,4 % през 2018—2019 г. (при положение, че цената на петрола остане непроменена). Фискалната политика има за цел да се постигне постепенна консолидация и да се намали зависимостта на публичните приходи от петрола от сегашните 33 % от настоящите разходи до 20 % към 2022 г., основно чрез увеличаване на събирането на ДДС. Сред фискалните предизвикателства са неефективното изпълнение на бюджета и неефективният контрол на разходите, както и недостатъчните бюджетни правила и процедури, които не дават възможност за прозрачно и цялостно бюджетиране и създават предпоставки фискалните рискове да останат недокладвани. 
            
            
               Очаква се в средносрочен план бюджетните разходи да нараснат, за да се финансират увеличаващите се лихвени плащания, свързани с по-високия държавен дълг, и рекапитализацията на публичните банки, както и задълженията в областта на социалната сигурност. Рискът от допълнително натрупване на просрочени задължения продължава да е висок. 
            
            
               Равнището на безработицата се очаква да остане близо до 12 % в средносрочен план. Безработицата е много по-висока сред младежите и жените, а темпът на създаване на работни места изостава от бързото увеличаване на броя на новите участници на пазара на труда. 
            
            
               Средната инфлация бе 9,9 % през 2017—2018 г., като това бе подпомогнато от намалението на цените на храните и от стабилните контролирани цени. Очаква се инфлацията да нарасне до 12 % през 2018—2019 г. вследствие на вторични ефекти от намаляването на валутния курс. Иранският риал отчасти е фиксиран към щатския долар (официален курс) и отчасти се търгува свободно на пазара (законно). От края на 2017 г. насам иранската валута загуби над една трета от стойността си спрямо щатския долар и други чуждестранни валути. Повечето анализатори са съгласни с иранската централна банка, че ускореното обезценяване не е последица от слаби основи на икономиката (стабилен процент на инфлация, излишък по текущата сметка, достатъчно валутни резерви). Ограниченият достъп до валутни резерви извън държавата заедно със значителните изходящи капиталови потоци – някои, свързани с предишните санкции, други – с покупката на активи в чужбина от съображения за сигурност – допринасят за увеличаване на външната уязвимост. 
            
            
               Опасенията от възобновяване на санкциите от страна на САЩ и липсата на доверие в банковата система на държавата са мощни двигатели на обезценяването на валутата. В отговор на свободното падане на валутата през април 2018 г., правителството наложи ограничения върху притежаването на щатски долари, забрани цялата валутна търговия извън лицензираните обменни бюра и разреши само търговията по новия единен официален курс от 42 000 риала (от 37 000). 
            
            
               Напредък на реформите във финансовия сектор
            
            
               Реформата на банковия сектор продължава да е едно от най-неотложните предизвикателства. Наследството на просрочените плащания на правителството, застоят в сектора на недвижимите имоти, неконтролираните фрагментирани финансови институции и лошото управление на риска доведоха до недостиг на капитал и високи лихвени проценти в банковия сектор, които се превърнаха в сериозна пречка пред частните инвестиции. 
            
            
               Според изчисленията на централната банка цената на необходимата рекапитализация с цел справяне с необслужваните кредити и преструктурирането на сектора (включително небанковите кредитни институции) е 30% от БВП. В съответствие с плана си за реформа на финансовия сектор централната банка вече поставя под контрол финансовите дейности на редица влиятелни религиозни организации, според сведенията – с подкрепата на Съвета за сигурност. С проекта за банков закон, който е в парламента от края на 2017 г., се определят планове за изпитващите затруднения банки, актуализира се регулирането на банковия сектор, проправя се пътят за прилагането от страна на иранските банки на международните стандарти за финансово отчитане и управление на риска и се облекчават условията за установяване на чуждестранни банки в Иран. Тези реформи вървят ръка за ръка с реформите, предложени в законопроекта за централната банка, който също все още е в парламента и с който ще се укрепят надзорните правомощия на централната банка и нейният законов мандат ще се пренасочи към поддържането на ниска инфлация. С двата законопроекта ще се подобри прозрачността на отчитането и надзора на търговските банки, които са необходими и за подобряването на режима за борба срещу изпирането на пари/финансирането на тероризма.
            
            
               В по-общ план, що се отнася до борбата с изпирането на пари и финансирането на тероризма, Специалната група за финансови действия (FATF) се договори с Иран за план за действие, който Иран все още изпълнява. След като Иран се съгласи да изпълнява плана за действие, FATF прекрати временно призива за ответни мерки до юни 2018 г. В момента иранският парламент преразглежда някои основни изисквани съгласно плана за действие законодателни актове в областта на борбата с изпирането на пари и финансирането на тероризма. Напредъкът по този въпрос и по всички аспекти на плана за действие ще бъде разгледан на следващото заседание на FATF през юни 2018 г. Иран е включен и в списъка на високорисковите трети държави по отношение на борбата с изпирането на пари и финансирането на тероризма, който бе приет от Европейската комисия на 14 юли 2016 г. и в който като цяло се следват насоките на FATF
                  1
               . 
            
            
               Напредък по структурните реформи 
            
            
               Настоящата рамка на икономическата политика е определена във визията за 2020 г., приета през 2012 г. В нея се предвижда преобразуването на Иран от доминирана от държавата (и частично контролирана от държавата) икономика в икономика, ориентирана в по-голяма степен към пазара, чрез подобряване на бизнес средата и конкурентоспособността, модернизиране на финансовия сектор и привличане на преки чуждестранни инвестиции. 
            
            
               Иранският парламент одобри шестия петгодишен план за развитие (от март 2016 г. до март 2021 г.), в който са определени следните икономически цели – постигане на среден икономически растеж от 8 %, намаляване на равнището на безработицата до 7 %, поддържане на процента на инфлация под 10 %, намаляване на дела на приходите от нефт в държавния бюджет от 31,5 % на 22 % и провеждане на пенсионна реформа. Като цяло с плана се очертава пътят към фискална консолидация и устойчивост и се потвърждава желанието за икономическо преориентиране към по-силен частен сектор с ограничено участие от страна на държавата. 
            
         
         
            
               Приватизацията на държавни предприятия е на преден план в политическия дневен ред, след като с промени в конституцията през 2006 г. бе разрешена продажбата на повечето държавни дружества, с изключение на тези в стратегически сектори, като енергийните предприятия нагоре по веригата и предприятията в секторите на въздухоплаването и корабоплаването. Недостигът на частен капитал, политиката на предоставяне на акции на работници, кооперации и бедни хора („акции за справедливост“) и влиянието на определени интереси, свързани с държавата, възпрепятстват приватизационната програма, започнала след 2005—2006 г. 
            
            
               Като се имат предвид всички тези фактори, при приватизацията се забелязва тенденция на прехвърляне на акции от държавни органи към квазидържавни институции, включително пенсионни фондове, религиозни фондации и дружества, притежавани от Корпуса на гвардейците на ислямската революция — тази ситуация подкопава възможностите за бъдещи партньорства с чуждестранни фирми, като се има предвид, че притежаваните от Корпуса дружества продължават да са включени в черен списък.
            
            
               Въпреки наличието на голямо и добре образовано население в трудоспособна възраст резултатите на пазара на труда са слаби. Участието на работната сила е ниско по международните стандарти (40 %), а безработицата се движи около 11 % през последните 30 години. Участието на жените на пазара на труда е много ниско (17 %), докато процентът на безработица сред жените може да надхвърли 20 %. 
            
            
               Предвид бързо растящия дял на младите хора в населението високата младежка безработица (30 %) е голямо предизвикателство. Структурните пречки за развитието на частния сектор водят до създаване на малко работни места и предотвратяват включването на нови участници. Строгите разпоредби относно уволненията, слабата връзка между производителността на труда и заплатите и несъответствието между търсените и предлаганите умения възпрепятстват функционирането на трудовия пазар по отношение на предлагането.  
            
            
               Като цяло иранската икономика има голям потенциал и икономическите институции изразяват окуражаващи намерения за реформи, които в същото време се сблъскват със значителни пречки, свързани с непрозрачната политическа икономия. С цел пълноценно използване на възможностите, предоставени от СВПД, иранското правителство ще трябва да продължи с реформата и преструктурирането на финансовия и банковия сектор, с трансформирането на публичния сектор, включително държавните и полупубличните предприятия, и с коригирането на социалната система по фискално устойчив начин. 
            
            
               С последния петгодишен план за развитие не само се очертава пътят към фискална консолидация, но и се потвърждава желанието за икономическо преориентиране към по-силен частен сектор с ограничено участие от страна на държавата. В същото време изглежда, че неправителствените политически сили в Иран имат достатъчно влияние, за да държат части от икономиката извън контрола на правителството, и така възпрепятстват провежданите от правителството реформи, както и развитието на истински частен сектор, и изкривяват конкуренцията в икономиката. 
            
            
               Намаляването на влиянието на полупубличните образувания (Революционната гвардия, нелицензираните религиозни финансови организации) в икономиката ще бъде от решаващо значение за повишаването на ефективността, прозрачността и участието на частни инвеститори. Ангажиментът на правителството да реформира ролята на държавата и да намали мащаба и влиянието на квазипубличния сектор изглежда искрен, като се има предвид, че то може да постигне своите ключови политически цели за макроикономическа стабилност, икономически растеж и намаляване на безработицата само при наличието на по-силен частен сектор. 
            
            
               За икономиката на ЕС отварянето и евентуалното трансформиране на иранската икономика предлагат значителни възможности за инвестиции и износ, както и за подкрепа на социално-икономическата стабилност в региона. Предвид ангажиментите, поети в рамките на СВПД, и значителният потенциал на икономическите отношения на ЕС с Иран, ЕИБ би могла да подпомогне икономическото преориентиране на държавата към укрепване на частния сектор, с което иранските власти са се ангажирали, например чрез подобряване на достъпа до финансиране на малките и средните предприятия. Тя би могла да улесни въвеждането на съвременни технологии и специфични мерки в секторите на услугите и селското стопанство и това може да изиграе важна роля за увеличаване на доходите и производителността на труда. Такава подкрепа би могла да допринесе за насърчаване на устойчив икономически растеж и намаляване на младежката безработица чрез модернизиране на производствената инфраструктура и развитие на частния сектор. ЕИБ също така би могла да обмисли подпомагането на предприятия, които извършват дейност на иранския пазар.
            
            
               Екологични аспекти
            
            
               Екологични предизвикателства пред Иран
            
            
               Националните политики, провеждани от Иран през последните години, имат тежки последици за околната среда. Санкциите доведоха до увеличаване на необходимостта от по-голяма водна инфраструктура и от сигурност в областта на храните и енергетиката. Основните екологични предизвикателства пред Иран днес са недостигът на вода, деградацията на почвите (причинена от опустиняване и обезлесяване), енергетиката (емисиите на СО2 са сред най-високите в световен мащаб), замърсяването на въздуха, управлението на отпадъците и нарастващата загуба на биологично разнообразие. 
            
            
               Иранските запаси от прясна вода са подложени на сериозен натиск — 90 % от територията на държавата е заета от сухи или полусухи региони, а приблизително две трети от валежите се изпаряват, преди да успеят да захранят реките. Положението се утежнява от честите суши и изменението на климата. Водната криза е толкова голяма, че повече от 6000 селища получават питейната си вода чрез цистерни.
            
            
               В периода след революцията от 1979 г. Ислямската република е издала разрешения, позволяващи изкопаването на хиляди кладенци в Иран с цел насърчаване на земеделието. Според експертите това и популярният избор за строеж на язовири при предишните администрации са една от основните причини за намаляването на водните ресурси. През последните тридесет години Иран е изградил 600 язовира — средно 20 годишно. Понастоящем няма конкретен план за справяне с тази водна криза.
            
            
               Езерото Урмия представлява голямо трансгранично предизвикателство. То се намира близо до границата с Турция. Езерото е обявено за влажна зона с международно значение по Рамсарската конвенция през 1971 г. и за биосферен резерват на ЮНЕСКО през 1976 г. Водосборният басейн на езерото е важен за селското стопанство в региона. Самото езеро е дом на уникален вид соленоводни скариди, наречен Artemia urmiana — устойчив вид, който може да издържа на повишена соленост. Там се срещат много видове влечуги, земноводни и бозайници и то служи за важно сезонно местообитание на няколко вида прелетни птици. 
            
            
               Състоянието на езерото Урмия, някога шестото по големина солено езеро в света (два пъти площта на Люксембург), се влошава в продължение на 30 години. През последното десетилетие езерото се е смалило с около 90% и в резултат се е разкрила солена пустиня, която е източник на вреден прах. Президентът Хасан Рохани се ангажира с предоставянето на 5 милиарда USD през следващото десетилетие за възстановяване на Урмия. Иран планира да изпомпва вода от Армения и Грузия. Водата ще дойде от арменското езеро Севан и грузинската река Кура чрез три помпени станции в Иран.
            
            
               Въпреки че съгласно член 50 от иранската конституция „в Ислямската република опазването на околната среда, в която настоящите и бъдещите поколения имат право на процъфтяващ обществен живот, се смята за обществен дълг. Икономическите и останалите дейности, който водят до замърсяване на околната среда или непоправими щети върху нея, са забранени“ и че съществуват някои законодателни актове в областта на околната среда, липсва общ национален план или стратегия за околната среда. Прилагането на горепосоченото законодателство в областта на околната среда представлява предизвикателство. Укрепване на капацитета и ресурсите за надзор на прилагането, подобряване на междуведомствените консултации и увеличаване на глобите могат да помогнат за подобряване на прилагането.  
            
            
               Сътрудничество между ЕС и Иран в областта на околната среда и водите
            
            
               Иран посочи околната среда като приоритетна област на сътрудничество с ЕС. През април 2016 г. двете страни направиха съвместно изявление по време на среща на върховния представител на ЕС/заместник-председател на Комисията Федерика Могерини и комисаря по въпросите на околната среда, морското дело и рибарството Кармену Вела с вицепрезидента на Иран и ръководител на агенцията за защита на околната среда Масумех Ебтекар в Техеран. През декември 2016 г. вицепрезидентът Ебтекар и комисар Вела подписаха административни договорености относно рамка за сътрудничество по въпросите на околната среда.
            
            
               Те включват три тематични области на дейност:
            
            
               ·кръгова икономика и управление на отпадъците,
            
         
         
            
               ·промишлени емисии и качество на въздуха, 
            
            
               ·управление на водите, включително на морската среда.
            
            
               След подписването сътрудничеството продължава на техническо равнище. През ноември 2017 г. в Техеран се състояха технически срещи с участието на експерти от ЕС и Иран. Тези срещи бяха организирани заедно с иранската агенция за защита на околната среда и в тясно сътрудничество със съответните министерства. 
            
            
               След срещите през ноември 2017 г. бе изготвено изследване за определяне на обхвата на бъдещото сътрудничество с цел съставяне на пътна карта за сътрудничество. Във връзка с това е необходимо по-нататъшно обсъждане с иранските партньори.
            
            
               С предложение за инструмент за партньорство (механизъм за подкрепа в областта на политиките) се подкрепя прилагането на рамката за сътрудничество в областта околната среда. 
            
            
               През април 2017 г. Съветът упълномощи Комисията да води преговори за меморандум за разбирателство между ЕС и Иран относно сътрудничеството в областта на изменението на климата.
            
            
               ЕИБ също би могла да обмисли участие в справянето с екологичните предизвикателства пред Иран чрез инвестиции в различни области, например възобновяема енергия, енергийна ефективност, смекчаване на последиците от изменението на климата и адаптиране към тях, като предоставя необходимите финансови средства, както и важна техническа подкрепа и познания, необходими във връзка с горепосочените проблеми и амбиции.
            
            
            
               3. КОНСУЛТАЦИИ ПРЕДИ ПРИЕМАНЕТО НА АКТА
            
            
               На среща на 28 май 2018 г. Комисията проведе консултации с експерти от държавите членки в съответствие с Междуинституционалното споразумение от 13 април 2016 г. за по-добро законотворчество и описаната в него процедура за изготвяне на делегирани актове
                  2
               . Европейският парламент и Съветът също изпратиха експерти, както е предвидено в това споразумение. ЕИБ също участва в срещата.
            
            
               По време на консултациите с експертите от държавите членки бе припомнено, че Европейската инвестиционна банка ще продължи да прилага подходящи политики и процеси за защита на интегритета на банката, както и на доверието в нея.
            
            
               4.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Настоящото делегирано решение на Комисията има за цел да се измени приложение III към Решение № 466/2014/ЕС, като се добави Иран в списъка на държавите, отговарящи на условията за извършване на операции на ЕИБ по финансиране с гаранция от ЕС.
            
            
               ДЕЛЕГИРАНО РЕШЕНИЕ (EC) …/… НА КОМИСИЯТА
            
            
               от 6.6.2018 година
            
            
               за изменение на приложение III към Решение № 466/2014/ЕС на Европейския парламент и на Съвета за предоставяне на гаранция от ЕС на Европейската инвестиционна банка за загуби по операции по финансиране на инвестиционни проекти извън Съюза, що се отнася до Иран
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Решение № 466/2014/ЕС на Европейския парламент и на Съвета от 16 април 2014 г. за предоставяне на гаранция от ЕС на Европейската инвестиционна банка за загуби по операции по финансиране на инвестиционни проекти извън Съюза
                  3
               , и по-специално член 4, параграф 2 от него,
            
            
               като има предвид, че:
            
         
         
            
               (1)След приемането на Решение № 466/2014/ЕС в Иран е отбелязан значим напредък по отношение на икономическото, социалното, екологичното и политическото положение.
            
            
               (2)През ноември 2016 г. Съветът приветства перспективата за предоставяне на мандат за външно кредитиране на Европейската инвестиционна банка по отношение на Иран.
            
            
               (3)С Решение (ЕС) 2018/412 на Европейския парламент и на Съвета от 14 март 2018 г. за изменение на Решение № 466/2014/ЕС
                  4
                Иран бе добавен към списъка с региони и държави, които е възможно да отговарят на условията за финансиране, в приложение II към това решение.
            
            
               (4)Предприетите от Иран осезаеми мерки за зачитане на всеобщите основни свободи, върховенството на закона и правата на човека ще продължат да бъдат от съществено значение при определянето на бъдещата политика на Съюза по отношение на Иран.
            
            
               (5)Европейската инвестиционна банка следва да продължи да прилага подходящи политики и процеси за защита на интегритета на банката, както и на доверието в нея.
            
            
               (6)Поради това Комисията съвместно с Европейската служба за външна дейност прецени, че цялостното икономическо, социално, екологично и политическо положение позволява Иран да бъде добавен в приложение III към Решение № 466/2014/ЕС, съдържащо списък на регионите и държавите, които отговарят на условията за финансиране от Европейската инвестиционна банка с гаранция от ЕС.
            
            
               (7)Поради това Решение № 466/2014/ЕС следва да бъде съответно изменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               В буква В, точка 2 от приложение III към Решение № 466/2014/ЕС думите:
            
            
               „Бангладеш, Бутан, Виетнам, Индия, Индонезия, Ирак, Йемен, Камбоджа, Китай, Лаос, Малайзия, Малдивските острови, Мианмар/Бирма, Монголия, Непал, Пакистан, Тайланд, Филипини, Шри Ланка“
            
            
               се заменят с думите:
            
            
               „Бангладеш, Бутан, Виетнам, Индия, Индонезия, Ирак, Иран, Йемен, Камбоджа, Китай, Лаос, Малайзия, Малдивските острови, Мианмар/Бирма, Монголия, Непал, Пакистан, Тайланд, Филипини, Шри Ланка“.
            
            
               Член 2
            
            
               Настоящото решение влиза в сила в деня на публикуването му в Официален вестник на Европейския съюз.
            
            
               Съставено в Брюксел на 6.6.2018 година.
            
            
               
                     За Комисията
                        
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Делегиран регламент (ЕС) 2016/1675 на Комисията за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости
               
               
                  
                     (2)
                  
                        ОВ L 123, 12.5.2016 г., стр. 1—14.
               
               
                  
                     (3)
                  
                        ОВ L 135, 8.5.2014 г., стр. 1—20. 
               
               
                  
                     (4)
                  
                        ОВ L 76, 19.3.2018 г., стр. 30—43.